Ir-Regolament tal-Kummissjoni (KE) Nru 1181/2002
ta’ l-1 ta’ Lulju 2002
li jemenda l-Anness I tar-Regolament tal-Kunsill (KEE) Nru 2377/90 li jistabbilixxi proċedura Komunitarja għad-definizzjoni ta’ limiti massimi ta’ fdal tal-prodotti veterinarji fl-oġġetti ta’ l-ikel li joriġinaw mill-annimali
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta’ Ġunju 1990 li jippreskrivi l-proċedura Komunitarja għad-definizzjoni tal-limiti massimi ta’ fdal ta’ prodotti mediċinali veterinarji fl-oġġetti ta’ l-ikel li joriġinaw mill-annimali [1], kif l-aħħar emendat mir-Regolament tal-Kummissjoni (KE) Nru 869/2002 [2], u partikolarment l-Artikoli 6, 7 u 8 tiegħu,
Billi:
(1) Skond ir-Regolament (KEE) Nru 2377/90, il-limiti massimi tal-fdal għandhom jiġu definiti progressivament għas-sustanzi kollha farmakoloġikament attivi li jintużaw fil-Komunità fil-prodotti mediċinali veterinarji maħsuba biex jingħataw għall-amministrazzjoni lill-annimali li jipproduċu l-ikel.
(2) Il-limiti massimi tal-fdal għandhom jiġu definiti biss wara l-eżami fil-Kumitat għall-Prodotti Mediċinali Veterinarji ta’ l-informazzjoni rilevanti kollha li tirrigwarda s-sigurtà għall-konsumatur ta’ oġġetti ta’ l-ikel li joriġinaw mill-annimali tal-fdal tas-sustanza ikkonċernata u l-impatt tal-fdalijiet fuq l-ipproċessar industrijali ta’ oġġetti ta’ l-ikel.
(3) Meta jiġu definiti l-limiti massimi tal-fdalijiet ta’ prodotti mediċinali veterinarji fl-oġġetti ta’ l-ikel li joriġinaw mill-annimali, huwa meħtieġ li tiġi speċifikata l-ispeċje ta’ l-annimali li fihom jistgħu jkunu preżenti l-fdal, il-livelli li jista’ jkun hemm f’kull tip ta’ tessut tal-laħam meħud mill-annimali ittrattati (tessut immirat) u n-natura tal-fdal li huwa rilevanti għall-kontroll tal-fdal (fdal indikatur).
(4) Billi naqset id-disponibbilità ta’ prodotti mediċinali veterinarji għal xi speċji li jipproduċu l-ikel [3], jistgħu jiġu definiti limiti massimi għall-fdal, b’metodi ta’ estrapolazzjoni fuq bażi strettament xjentifika, minn limiti massimi għall-fdal stabbiliti għal speċi oħrajn.
(5) Għall-kontroll ta’ fdal kif previst fil-leġislazzjoni Komunitarja approprjata għandhom jiġu definiti limit ta’ fdal għat-tessuti mira tal-fwied u l-kliewi. Iżda, l-fwied u l-kliewi spiss jitneħħew minn karkassi li jiċċirkolaw fil-kummerċ internazzjonali, u l-limiti massimi tal-fdal għandhom għalhekk dejjem jiġu definiti għat-tessuti tal-muskoli jew tax-xaħam.
(6) Fil-każ ta’ prodotti mediċinali veterinarji intenzjonati għall-użu ta’ tajr li jbid, annimali li jreddgħu l-ħalib jew naħal ta’ l-għasel, il-limiti massimi tal-fdal għandhom jiġu definiti ukoll għall-bajd, għall-ħalib jew għall-għasel.
(7) Trimethoprim, Neomycin (inkluż il-framycetin), Paromomycin, Spectinomycin, Colistin, Danofloxacin, Difloxacin, Enrofloxacin, Flumequine, Erythromycin, Tilmicosin, Tylosin, Florfenicol, Lincomycin u Oxyclozanide għandhom jidħlu fl-Anness I tar-Regolament (KEE) Nru 2377/90.
(8) Għandu jiġi mogħti terminu xieraq qabel id-dħul fis-seħħ ta’ dan ir-Regolament biex l-Istati Membri jkunu jistgħu jagħmlu l-aġġustamenti li jistgħu jinħtieġu għall-awtorizzazzjonijiet li ngħataw skond id-Direttiva 2001/82/KE [4] tal-Parlament Ewropew u tal-Kunsill biex jitqiegħdu fuq is-suq il-prodotti mediċinali veterinarji kkonċernati, biex jiġi meħud kont tad-disposizzjonijiet ta’ dan ir-Regolament.
(9) Il-miżuri li għalihom jipprovdi dan ir-Regolament jaqbel ma’ l-opinjoni tal-Kumitat Permanenti għall-Prodotti Mediċinali Veterinarji,
ADOTTAT DAN IR-REGOLAMENT:
L-Artikolu 1
L-Anness I tar-Regolament (KEE) Nru 2377/90 huwa b’dan emendat kif jidher fl-Anness ta’ dan ir-Regolament.
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mis-sittin jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-1 ta’ Lulju 2002.